KIRJALLINEN KYSYMYS E-1630/00 esittäjä(t): Avril Doyle (PPE-DE) komissiolle. Pankkitakaus EU-tuen saamisen edellytyksenä.



Virallinen lehti nro 081 E , 13/03/2001 s. 0063 - 0064



KIRJALLINEN KYSYMYS E-1630/00 esittäjä(t): Avril Doyle (PPE-DE) komissiolle (29. toukokuuta 2000) Aihe: Pankkitakaus EU-tuen saamisen edellytyksenä The Mid-South Roscommon Rural Development Co. on johtanut menetyksellisesti kaksi Leader-rahoitettua pilottiprojektia neljän viime vuoden aikana, joista yksi oli Roscommon Home Services osuuskunta. The Roscommon Home Services osuuskunta sai lisää tukea Innovative Actions for Women in Agriculture and Rural Areas -projektilta (tuensaajia oli 30 ja hakijoita 400) joulukuussa 1999(1). Tämä tuki kuitenkin peruutettiin, koska he eivät voineet toimittaa vaadittavaa pankkitakausta. Koska osuuskunta on voittoa tavoittelematon järjestö, jolla ei ole varallisuutta, eivät irlantilaiset pankit suostu myöntämään kyseistä takausta. Voisiko komissio harkita uudelleen tuen myöntämistä, koska - kyseinen ryhmä on päteväksi havaittu, innovatiivinen ja menestyksekäs projektiryhmä, jolla on luotettava varainhoidon valvonta (Euroopan komissio on useasti aikaisemminkin myöntänyt ryhmälle taloudellista tukea); - monet ihmiset ympäröivällä maaseudulla ovat tulleet yhä enenevässä määrin riippuvaisiksi ryhmän tarjoamista palveluista; - ryhmä ei voi saada pankkitakausta johtuen pääasiassa sen oikeudellisen aseman määritelmästä eikä sen kyvystä hoitaa taloushallintoaan. (1) Projekti N:o Arinco N:o 99 IE 06002 (Roscommon Home Services). Franz Fischlerin komission puolesta antama vastaus (26. kesäkuuta 2000) Innovative actions for women in agriculture -ohjelman mukainen yhteisön rahoitustuki perustuu asetuksen (ETY) N:o 2052/88 soveltamista koskevista säännöksistä Euroopan maatalouden ohjaus- ja tukirahaston ohjausosaston osalta 19 päivänä joulukuuta 1988 annetun neuvoston asetuksen (ETY) N:o 4256/88(1) 8 artiklan toiseen ja kolmanteen luetelmakohtaan. Joulukuussa 1999 valittiin ja hyväksyttiin useita pilottihankkeita. Irlannista valittiin kaksi hanketta:Roscommon Home Service ja Moy Valley Bog Wood Crafts (viitteet: Arinco N:o 99. IE.06002 ja Arinco N:o 99.IE.06001). Komission päätöksessä, jolla nämä hankkeet hyväksyttiin ja joka ilmoitettiin joulukuussa 1999 tuensaajille, säädetään (liitteessä 1 oleva 3 kohta), että yhteisön tuki maksetaan sen jälkeen, kun komissio on hyväksynyt päätöksen ja ilmoittanut siitä tuensaajalle sekä vastaanottanut liitteen 2 mukaisen pankkitakuun. Tämä sääntö koskee kaikkia yhteisön tuensaajia ja on niille pakollinen. Päätöksen sisältö, joka ilmoitettiin kaikille tuensaajille, on oikeudellisesti sitova. Euroopan yhteisön perustamissopimuksen 249 artiklan (entinen 189 artikla) mukaan päätös velvoittaa kaikilta osiltaan niitä, joille se on osoitettu. Toisaalta kullakin yhteisön ohjelmalla ja aloitteella on omat rahoitusmenettelynsä. Se, että vakuuksia käytettiin Leader II -ohjelmassa, ei tarkoita, että samaa voitaisiin soveltaa asetuksen (ETY) N:o 4256/88 8 artiklan kohdalla. Tässä nimenomaisessa tapauksessa hanke ei voi saada yhteisön rahoitustukea, jos tuensaaja ei kykene esittämään komission päätöksen mukaista pankkitakuuta. Samaa sovelletaan kaikkien jäsenvaltioiden tuensaajiin. Lähestymistapa perustuu yhteisön moitteettomaan ja avoimeen varainvalvontaan. (1) EYVL L 374, 31.12.1988.